《寄题曹氏居竹》
元代·方回

维古修竹乡，君子世此居。
厥壤既宜竹，种竹环其庐。
根不取马箠，笋不供盘蔬。
永保岁寒盟，子孙乐只且。
老夫何当曳长裾，一窥旌节旧门闾。
华亭岂羡扬州鹤，松江自足冯驩鱼。
田园伏腊颇有余，竹中明灯夜读书。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。